ไฟแนนเชียลไดเจสต์
รายย่อย THL รวมพลังปลดประธานผู้จัดการ
19 ก.ย. 2555

รายย่อย THL รวมพลังปลดประธานผู้จัดการ
บริษัท ทุ่งคาฮาเบอร์ (THL) เปิดเผยว่า เมื่อวันที่ 14 ก.ย. 2555 ประธานกรรมการได้รับหนังสือจากผู้ถือหุ้นรวมรายชื่อทั้งหมด 34 คน ถือหุ้นรวม 80,215,850 หุ้น โดยอาศัยข้อบังคับบริษัทข้อที่ 39 เพื่อขอให้บริษัทเปิดประชุมวิสามัญผู้ถือหุ้นเพื่อพิจารณาถอดถอนกรรมการ 3 คน ได้แก่ นายวิชัย เชิดชีวศาสตร์ ประธานกรรมการ นายสุขพงศ์ปาลกะวงศ์ ณ อยุธยา กรรมการผู้จัดการ และนางจารุณี เทียนใส กรรมการตรวจสอบและกรรมการอิสระ
ขณะนี้บริษัทอยู่ระหว่างการตรวจสอบความถูกต้องครบถ้วนตามเงื่อนไขการขอเปิดประชุมวิสามัญดังกล่าวตามหนังสือของผู้ถือหุ้นกับหน่วยงานที่เกี่ยวข้อง ก่อนการนำเสนอให้ที่ประชุมคณะกรรมการบริษัทพิจารณา
บล.บัวหลวงเร่งลูกค้าไอพีโอปีนี้
นายพิเชษฐ สิทธิอำนวย กรรมการผู้อำนวยการ บริษัทหลักทรัพย์ (บล.) บัวหลวง เปิดเผยว่า บริษัทพยายามดำเนินการให้ลูกค้าอีก 1 บริษัทยื่นเสนอแบบรายการ (ไฟลิง) เสนอขายหุ้นให้กับประชาชนเป็นครั้งแรก (ไอพีโอ) และจดทะเบียนเข้าตลาดหลักทรัพย์แห่งประเทศไทยให้ทันภายในปี 2555 นี้ เนื่องจากมองว่าช่วงที่เหลือของปีนี้ยังเป็นจังหวะที่ดีในการนำหุ้นเข้าตลาดหุ้น ซึ่งบริษัทดังกล่าวมีขนาดมูลค่าหลักทรัพย์ตามราคาตลาด (มาร์เก็ตแคป) ไม่เกิน 5,000 ล้านบาท
“ตอนนี้เป็นช่วงดีที่ตลาดเปิดให้นำหุ้นใหม่เข้าตลาดหุ้น และคาดว่าจะเห็นโบรกเกอร์หลายแห่งพยายามนำลูกค้าไอพีโอเข้าให้ทันสิ้นปีนี้ เนื่องจากยังไม่มีปัจจัยลบที่รุนแรง แม้ตลาดกังวลเรื่องการชะลอตัวของเศรษฐกิจสหรัฐและวิกฤตการเงินของยุโรปก็ตาม แต่ยังเป็นปัจจัยเสี่ยงระยะยาว”
นายประเสริฐ ภัทรดิลก กรรมการผู้อำนวยการ บริษัท แอดไวเซอรี่ พลัส กล่าวว่า ช่วงที่เหลือของปีนี้บริษัทไม่มีการนำหุ้นไอพีโอเข้าตลาดอีกแล้ว มีเพียงแต่เตรียมยื่นไฟลิงอีก 1 บริษัท ภายในปีนี้ และเตรียมเข้าตลาดหลักทรัพย์ปีหน้า โดยมีมาร์เก็ตแคปอย่างน้อย 5,000 ล้านบาท ขณะที่บริษัท ซีเค พาวเวอร์ ก็พร้อมจะเข้าตลาดหลักทรัพย์ปีหน้าเช่นกัน
‘โกมลวันชัย’ ขายหุ้น BWG
นายโกมล จึงรุ่งเรืองกิจ นักลงทุนรายใหญ่ ได้ขายหุ้นบริษัท เบตเตอร์ เวิลด์ กรีน (BWG) จำนวน 0.12% วันที่ 12 ก.ย.ที่ผ่านมา คงเหลือจำนวน 5.05% 
นายวันชัย พันธุ์วิเชียร ขายหุ้น BWG จำนวน 1.59% คงเหลือจำนวน 3.77% เมื่อวันที่ 14 ก.ย.ที่ผ่านมา